उस प्रभात, तू बात न माने,
तोड़ कुन्द कलियाँ ले आई,
पर न वहाँ तेरी छवि पाई,
तब साजन क्यों दौड़ न आया?
फूल उठी, मेरे वनमाली!
फूल उठी जब डाली-डाली!
तू, साजन, क्यों दौड़ न आया?
प्रथम `हार' के हार बनाकर,
फूल उठी तुझको पहिनाकर,
तू साजन, क्यों दौड़ न आया?
दौड़ी मैं, तू भाग न जाये,
मेरी `हार', कि तेरी `माला'!
रे साजन, क्यों दौड़ न आया!
पहिना दो सूखी वनमाला।
तेरी स्मृति में प्राण छुपाया,
मति ने स्मृति आँचल सरकाया,
तू साजन, क्यों दौड़ न आया?
